曾母投杼

《战国策》 · 刘向

昔者曾子处费，费人有与曾子同名族者而杀人。人告曾子母曰：曾参杀人。曾子之母曰：吾子不杀人。织自若。有顷焉，人又曰：曾参杀人。其母尚织自若也。顷之，一人又告之曰：曾参杀人。其母惧，投杼逾墙而走。夫以曾参之贤，与母之信也，而三人疑之，则慈母不能信也。今臣之不及曾参贤，而王之信臣也，不如曾子之母之信曾参也。疑臣者非特三人，臣恐王之投杼也。